《五月二十八日塘头小集呈同游刘元煇杨复之》
元代·方回

山中五日寒，霖雨久不止。
稍稍云意开，骎骎日色美。
驾言出东城，道傍玩流水。
胸次积滞闷，一见似可洗。
问讯元方兄，太息雍端子。
养性在知命，制事当达理。
病乃老人常，贫非志士耻。
时运纵衰谢，见趣肯卑鄙。
荒野叩槿楥，幽轩俯莲沚。
吾友跫然来，君子有酒旨。
青甘剖嘉瓜，碧脆摘新李。
加笾何必多，真率故佳尔。
学道气臭合，成文笑谈绮。
鸣禽窥林间，跳鱼出波底。
惊见我辈人，未有客如此。
良晤匪易得，浅醉弥可喜。
会当时盍簪，斯乐未云已。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。